**გვერდს ვერ აუვლი**

**შენ ძველ სადგურებს...**

(სცენაზე სიბნელეა. ისმის მატარებლის ხმა, რომელიც ნელ-ნელა იკარგება და პარალელურად სცენა თანდათან ნათდება. გამოჩნდება რკინიგზა. სიღრმეშია მიტოვებული, ნახევრად ჩამონგრეული, სხვადასხვა წარწერებით აჭრელებული სადგურის შენობა.

 ისმის გოგოს ხმა: მორჩა! აღარ ვიტირებ. რომელი კაცი ღირს სატირლად, არცერთიიი...

(გული ამოუჯდება. ჩამონგრეული შენობის უკანა მხრიდან გამოლასლასდება გოგო ჟღალი პარიკით, ცალ ფეხზე გარღვეული „კოლგოტკით“ და შემოხეული ტანსაცმლით. შენობასთან ჩერდება, შემოუვლის წინა მხრიდან, დაბნეული იყურება აქეთ-იქით, უახლოვდება რელსებს).

გოგო - ნეტა სად ვარ? სად ჩამომაგდო იმ არაკაცმა?

( ცრემლებს იწმენდს ).

არაფრის თავი არ გაქვს, ნუ გაქვს, მე რას მერჩი? რა შუაში ვარ? თან როგორ მაგინებდა: შენი არაპროფესიონალი დედა ...

(პაუზა. მოწყვეტით ჯდება რელსზე ).

დედააა... დედიკოოო... რომ იცოდე შენი შვილი რა დღეშიააა...

(ისევ გული ამოუჯდება ).

როგორ იტანჯება ამ იდიოტების ხელშიიი...

(ცრემლებს იწმენდს, უმწეოდ იყურება აქეთ-იქით, დახეულ ტანსაცმელს დახედავს ).

რა ვქნა? რა გავაკეთო?

(ნერვიულად ხსნის ჩანთას, იქექება ).

გადავრჩი, მეგონა ესეც წაიღო.

(ამოიღებს ნემსს და ძაფს, გაუყრის, ცალ ფეხზე იხდის „კოლგოტკას“. სადგურის შენობის მარჯვენა კუთხიდან გამოდის ახალგაზრდა ბიჭი ჯიბეებში ხელებჩაწყობილი. გოგოს რომ დაინახავს გახდის პროცესში, ჩერდება. უკუსვლით მიდის შენობისკენ (სახით მაყურებლისკენაა), თან ცდილობს გოგოს არ უყუროს. ასე გავა შენობისუკან. უცბად თავს გამოყოფს და ისევ დაიმალება. გოგო რელსზე ჯდება სახით მაყურებლისკენ და იწყებს გულმოდგინედ კერვას.ბიჭი შენობის მეორე მარცხენა კუთხიდან ისევ ჯიბეებში ხელებჩაწყობილი გამოდის. გოგო ვერ ხედავს. ბიჭი მიუახლოვდება რელსს, გადმოვა, გოგოსკენ დაიხრება და ყურთან ეუბნება).

ბიჭი - მოგეხმარო?

( გოგო მოულოდნელობისგან შეხტება, ნემსი შეერჭობა თითში და შეიკივლებს, გაოგნებული სახით ახედავს. ბიჭი ღიმილით გვერდით მიუჯდება ).

ბიჭი - მაპატიე, არ მინდოდა თითი გტკენოდა. ( გოგო წამოხტება, სასწრაფოდ ამოიცმევს „კოლგოტკას’. ნემსი ჩამოკონწიალებულია ბარძაყზე ).

გოგო - ვინ ხარ?

ბიჭი - მკერავი შენსავით. ( ჯიბიდან ამოიღებს დანას, ღილაკით ხსნის, მოჭრის ძაფს, დანას ჯიბეში ინახავს. ნემსი ხელში უჭირავს. რელსზე ზის, გოგო ფეზე დგას).ხომ არ შეგეშინდა?

გოგო - სულაც არა.

ბიჭი - მე შემეშინდებოდა.

გოგო - რატომ?

ბიჭი - რა იცი, რა ხდება.

გოგო - ვერაფრით ვერ გამაკვირვებ.

ბიჭი - საინტერესოა. ( თავით ფეხებამდე ჩაათვალიერებს გოგოს ).

გოგო - რა?

ბიჭი - ეს ყველაფერი. ( დაჟინებულ მზერას არ აშორებს ).

გოგო - ხოო?

ბიჭი - ასეა.

გოგო - მართლა?

ბიჭი - ასიანი.

გოგო - მერე? (კეკლუცად).

ბიჭი - რა ვიცი აბა...

გოგო - ძალიან კარგადაც იცი.

ბიჭი - ასე გგონია?

გოგო - დარწმუნებული ვარ.

ბიჭი - (მრავალმნიშვნელოვნად ჩაიცინებს ). საიდან დავიწყოთ?

გოგო - საიდანაც გინდა. (ფეხს გამომწვევად შემოდებს რელსზე).

ბიჭი - შენ? (გოგოს ფეხისკენ დაიხრება).

გოგო - აი, აქედან. (მკერდზე გადაისმევს ხელს).

ბიჭი - არაა, შეტრიალდი. (გოგო კეკლუცად შეტრიალდება). აი, აქედან ჯობია. მაგარი გასაკერია. ( ქვედაკაბაზე უყურებს).

გოგო - რა? (ყურებს არ უჯერებს. შემოტრიალდება ბიჭისკენ). გაიმეორე, რა თქვი?!

ბიჭი - აღარ მახსოვს. (გაუწოდებს ძაფზე ჩამოკონწიალებულ ნემსს. გოგო გამოგლიჯავს და მოისვრის).

გოგო - შენც იმ არაკაცივით ფიქრობ?

ბიჭი - არ ვიცნობ შენს ახლობლებს.

გოგო - გგონია, რომ უნიჭო და არაპროფესიონალი ვარ?

ბიჭი - დღეს აქვს მაგას რამე მნიშვნელობა?!

გოგო - მე პროფესიონალი ვარ. ვისაც გინდა, კითხე.

ბიჭი - აქ ვის ვკითხო?

გოგო- საინტერესოა ერთი შენ თვითონ რას წარმოადგენ? ვინ ხარ?

ბიჭი - მოიცა! (კატეგორიული ტონით. დაიჩოქებს და იწყებს რაღაცის ძებნას).

გოგო - რას აკეთებ? (ზემოდან დაჰყურებს).

ბიჭი - პასუხს ვეძებ. (დახოხავს გოგოს გარშემო).

გოგო - იპოვნე?

ბიჭი - ძნელი მოსაძებნია. (ცდილობს გოგოს ფეხებს შუა გაუძვრეს. ლამის წააქციოს).

გოგო - (თავს ძლივს იკავებს, რომ არ წაიქცეს). ადექი, გეყოფა! ( ბიჭი ხოხვით მოშორდება).

ბიჭი- იმედია, ან ნემსს ვიპოვნი, ან პასუხს. (მოშორებით დახოხავს და ეძებს. გოგო ჯდება რელსზე).

გოგო - მოდი აქ! (ბიჭი მიფოფხდება და გოგოს ფეხებთან აფათურებს ხელებს) მომისმინე!

ბიჭი - ჯერ ვიპოვნო რაა... ერთი ფეხები აწიე.

გოგო - მომისმენ თუ არა? (დაიყვირებს. ბიჭი შეშდება). მთელი ცხოვრება ნავთს ვეთამაშები და როგორც კატა გალიაში ისე ვარ. გაიგე? (ბიჭი დგება).

ბიჭი- კიი, როგორ არა. ჩიტი ხარ გალიაში, რომელიც ცეცხლს ეთამაშება, ოღონდ ის ჩიტი მერე კატამ შეჭამა. ( თან შარვალს და ხელებს იფერთხავს).

გოგო- რომელმა კატამ? ჩიტი რა შუაშია?

ბიჭი - არაფერი, გააგრძელე. (მიუჯდება რელსზე გვერდით).

გოგო - რას ვამბობდი?

ბიჭი - დღეგამოშვებით ცეცხლზე ნავთს მასხამენო.

გოგო - ეგ რას ნიშნავს?

ბიჭი - (ღრმად ამოიოხრებს). ანუ გამწარებენ რაა, თან მაგრად.

გოგო - ხო, ასეა, რაც თავი მახსოვს. დაუსვით მძიმე... (დგება, პარიკს მოიხსნის, გაოცებულ ბიჭს ესვრის და შთაგონებული სახით განაგრძობს).აღარ მაქვს თავი ვზიდო სიმძიმე. ჩემი სხეული არის ნატანჯი, უფრორე სული... ჩემი წარსული გადახლართული, როგორც მავთული...

ბიჭი - არა, არ შემიძლია (ყვირილით წამოხტება, გოგოს უკუღმა ჩამოამხობს თავზე პარიკს).

გოგო - gagiჟdi?

ბიჭი - საკმარისია! (სწრაფად აიკაპიწებს სახელოებს). აი, (ხელებს ცხვირწინ უტრიალებს).

გოგო - რა ჯანდაბას აკეთებ?

ბიჭი - სულ დამბურძგლა, ვერ ხედავ? დაუსვით ტირე, დედა ვატირე მე ამ ცხოვრების, უმოძრაობის, ჩემი რაობის...(გოგოს ბაძავს წაკითხვის მანერაში).

გოგო - წადი შენი! (უკმაყოფილო სახით ჯდება რელსზე, პარიკს შემოიტრიალებს).

ბიჭი - დიდი სიამოვნებით, მაგრამ სად? არავის არ ვჭირდები, არც ამას.(საკუთარ თავზე მიუთითებს).

გოგო - არც მე არ მჭირდები. სექსი შენ არ გინდა, ლექსი შენ არ გინდა...ჩემს კლიენტებს კიდევ ძალიან მოსწონთ. იცი რა კარგად მიხდიან?!

ბიჭი - ლექსი და სექსი ერთად უფრო ძვირია? არ ვიცოდი.

გოგო - აბა რაა?! ეს ხომ ჩემი შემოქმედებაა.(თავმომწონედ).

ბიჭი - მაგას წყალი არ გაუვა.(ირონიულად).

გოგო - ეგ რაღას ნიშნავს?

ბიჭი - (გაოცებული სახით ჩამოუჯდება რელსზე). აუ, შენ ლექსებს როგორ წერ?

გოგო - ძალიან ადვილად. (აიღებს ბიჭის ხელს და დაიდებს მარცხენა ძუძუზე გულის მხარეს). აი, აქედან იწყება, მერე გადადის აქ. (ბიჭის ხელს ყელთან მიიტანს). მომიჭირე! უფრო მაგრად! ( ბიჭი ორივე ხელს მოუჭერს).

ბიჭი - ცხვირსახოცი სად გაქვს? ჩქარა მითხარი! (ხმას შეიცვლის).

გოგო - im maTxovarma iagom waiRo.

ბიჭი - (ხელებს გაუშვებს). vaa, Sen ar xumrob.

გოგო - რა მეხუმრება, დღეს იცი რა გადავიტანე? ჯერ გამქურდა, მერე აქ დამტოვა, მანქანა ვერ დავიმახსოვრე. ისე სახელი კი არ მომეწონა თავიდანვე, იაგო... რაღაცნაირი სახელია. არც გამიგია.

ბიჭი - მორჩა, აღარ ვეჭვიანობ.

გოგო - ჩემი ერთი ახლობელივით ლაპარაკობ. სულ ეჭვიანობს, მაგრამ ისეთი კეთილია, მაინც ყველაფერში მეხმარება.

ბიჭი - კორექტურას გიკეთებს?

გოგო - შენ ცოტა წესიერად ილაპარაკე! უპატიოსნესი ადამიანია.

ბიჭი - იმაზე პატიოსანი მაინც ვერ იქნება.

გოგო - ვისზე?

ბიჭი - წამო, გაგაცნო. ( გოგოს მოკიდებს ხელს და მიიყვანს დანგრეულ შენობასთან). გაიცანი. მთელი ცხოვრება არავისთვის არ უწყენინებია და მაინც მიატოვეს.

გოგო - რას ბოდავ?

ბიჭი - იცი, რამდენი შეურაცხყოფა გადაიტანა? ძალიან ბევრი. მაგარი გულნატკენია.

გოგო - ჩემზე მეტად?

ბიჭი - რა თქმა უნდა. არ ეტყობა?

გოგო - ეს აყროლებული ნანგრევი გეცოდება და მე არა? რასაც მე ვიტან და ვუძლებ.

ბიჭი - შენგან განსხვავებით ეს ჩუმად იტანს. მოდი, მივეფეროთ.

გოგო - მეტი საქმე არ მაქვს აგურებს ვეფერო.

ბიჭი - ხომ ხედავ, წაქცევაზეა.

გოგო - არ ვაკოცებ. გითხარი უკვე.(მკაცრად).

ბიჭი - მალე სულ აღარ იქნება. არ გეცოდება?

გოგო - რატომ უნდა მეცოდებოდეს? შენობა ადამიანია?

ბიჭი - ადამიანია შენობა. უცბად ინგრევა. ხმა შენობის შიგნიდან - მოკეტავთ თუ არა? ( ღრიალით ).

გოგო - ვაიმე, ეს რა იყო? გული გამისკდა.

ბიჭი - ბებერი მგელი ალაპარაკდა. ( შენობის კედელს ხელს მოუთათუნებს ).

გოგო - რა საშინელი ხმაა.

ბიჭი - შენობას საერთოდ ასეთი ხმა აქვს. არ იცოდი?

გოგო - წავიდეთ, გეხვეწები, მეშინია.

ბიჭი - ხომ გითხარი, არ მაქვს წასასვლელი. ხმა შენობის შიგნიდან - მე გაგიშვებთ ახლა ორივეს, სადაც საჭიროა.

ბიჭი - ხომ ხედავ, რა ჯიგარია. მაგარ ადგილას გვიშვებს. ეგებ გვეშველოს.

გოგო - გავიქცეთ, გთხოვ.

ბიჭი - ჯერ გზა გვასწავლოს და მერე გავიქცეთ უკანმოუხედავად, აბა რა.

( შენობიდან გამოდის მამაკაცი ).

კაცი - ვინ ოხრები ხართ, ამ დილაუთენია თავი რომ ამხადეთ გაუთავებელი, სულელური ფილოსოფიით?

გოგო - უკვე საღამოა.

კაცი - ქალის ხმა ნუ მესმის! კაცს ვეკითხები.

ბიჭი- კითხვა ვერ გავიგე.

გოგო - რა ვერ გაიგე? მეორე იაგოა ვერ ხედავ?

კაცი - შენთვის ლაპარაკის უფლება არ მომიცია. ( გოგო ნაწყენი შეტრიალდება და რელსზე ჯდება კაცებისკენ ზურგშექცევით ). იაგო ვინ არის? ( ბიჭს ეკითხება ).

გოგო - ვინ არის და...

კაცი - გააჩუმეთ ეს გოგო! ( დაიყვირებს. გოგო ბრაზით მოისვრის ჩანთას).

ბიჭი - სამწუხაროდ, შეუძლებელია.

კაცი - რაო? ( დასჭექავს). დაიმახსოვრე! შეუძლებელი არაფერია, თუ ადამიანი მოინდომებს. მოდი აქ! ( ბიჭი მიუახლოვდება. პირისპირ დგანან). კიდევ ერთხელ გეკითხები: რა უფლებით შემოიჭერით ჩემს ტერიტორიაზე და ვინ ხართ?

ბიჭი - მე? მარტო ის ვიცი, რომ არავის არ ვჭირდები და ეს? (გოგოზე მიუთითებს). პერიოდულად საჭირო ქალია, თან ლექსებს წერს. თუ გინდათ, წაგიკითხავთ. დაუზარელია.

კაცი - დამცინი? გაფრთხილებ, უმძიმესი ღამე მქონდა.

გოგო - არ მიაქციოთ ყურადღება. მაგან ეგეთი უცნაური ლაპარაკი იცის. მეც ძლივს ვიგებ ხოლმე რას მეუბნება.

ბიჭი - პრინციპულად არ ჩუმდება.

კაცი - (უხეშად მოქაჩავს საყელოზე). იცოდე, აქაურობას არავის წავაბილწვინებ. ამას ასე რატომ აცვია? (გოგოზე მიუთითებს).

ბიჭი - რა, არ უხდება?

კაცი - (უფრო უხეშად მოქაჩავს). არ გირჩევ ჩემს ნერვებზე თამაშს. (გოგო წამოხტება და კაცებთან მივა).

გოგო - ვაიმე, არ სცემოთ რაა, ძალიან გთხოვთ.

ბიჭი - შენი ბრალია ყველაფერი. რატომ გაცვია ასე?

გოგო - აბა სხვანაირად ვინ მომაქცევს ყურადღებას? იქ ყველას ასე გვაცვია.

კაცი - შენ არ გეკითხები (გოგოს მიმართავს). ამან მიპასუხოს, სად იქ? (ბიჭს მიმართავს).

ბიჭი - გადასაღებ მოედანზე. მსახიობები ვართ. შემოქმედებით ჯგუფს ჩამოვრჩით და მატარებელს ველოდებით, რომ უკან დავბრუნდეთ.

კაცი - ეროტიკული ფილმია? (კიდევ უფრო უხეშად მოქაჩავს).

ბიჭი - არაა, ფსიქოლოგიური დრამაა.

კაცი - მართლა? (გოგოს ეკითხება, რომელიც უაზროდ დაუქნევს თავს. კაცი ხელს გაუშვებს ბიჭს).

ბიჭი - ნატანჯი ქალის ისტორიაა, რომელიც კეთილი და გულიანია, მაგრამ მეძავი.(თან საყელოს ისწორებს).

გოგო - სხვა რაღაც მაინც გეთქვა. როგორ მეზიზღება ეს სიტყვა-მეძავი.

ბიჭი - შენი არჩეული როლია.

კაცი - მართალია ეს გოგო. ცოტა უხეშად ჟღერს. შენ რას თამაშობ?

ბიჭი - სუტენერს.

გოგო - არ დაუჯეროთ, იტყუება. სხვა სუტენერი მყავს, რომელიც მომკლავს, დროზე თუ არ დავბრუნდი.(ბიჭს).

ბიჭი - პროფესიონალია. ისეა შესული როლში, ვეღარ გამოდის.

კაცი - ასე გადაღლაც არ შეიძლება, უნდა დაისვენო. მძიმე პროფესია გაქვს.

გოგო - უმძიმესი. დღეს ერთმა არაკაცმა ისე გამამწარა, ისე...ისე...

კაცი - როგორ გაბედა? შენ რას მიკეთებდი ამ დროს? (ბიჭს).

ბიჭი - გვიან გავიგე.

კაცი - გული როგორ გითმენს? სასწრაფოდ უნდა მოძებნო და ასწავლო ქალის პატივისცემა.

ბიჭი - გაურკვეველი მიმართულებით გაიქცა.

კაცი - მერე რა? შენი კაცური ვალია ცხვირ-პირი მიულეწო, რომ მეორედ ვეღარ გაბედოს ქალის წყენა და შეურაცხყოფა.

ბიჭი - ძლივს არ გამოიკვეთა ჩემი ცხოვრების აზრი?!

გოგო - მერე?

ბიჭი - არაფერი. დავმშვიდდი.

გოგო - ხო არა? მე კიდევ ახლა გავაფრენ.

კაცი - ქალს უხდება გაფრენა.

ბიჭი - არა მგონია, გავუძლოთ. თუ ისროლა პარიკი და დაიწყო ლექსაობა...

გოგო - არა, ქვების სროლას ვაპირებ.

ბიჭი - მოგაწოდო? ( თვალით ქვებს ეძებს).

გოგო - შენი საქმის შენ იცი. მე აქ გამჩერებელი აღარ ვარ. (შეტრიალდება და რელსებში მოსროლილ ჩანთას აიღებს).

კაცი - ბრძოლაში ქალი ყოველთვის დაბრკოლებაა, თუ მაია წყნეთელი არ არის. (გოგო საქმიანი ნაბიჯებით მიუახლოვდება კაცს. ჩანთა იღლიის ქვეშ აქვს ამოდებული).

გოგო - ჩერდება აქ მატარებელი?

კაცი - ჩემმა მატარებელმა დიდი ხანია ჩაიარა.

გოგო - მეორე როდის იქნება, არ იცით?

კაცი - ძალიან დაღლილი ვარ. (ბიჭს გადახედავს). ვერ გავიგე რა უნდა.

ბიჭი - წასვლა, მაგრამ მარტო არ გაიშვება. გავაცილებ.

კაცი - ბრძოლის ველიდან მხოლოდ ლაჩრები გარბიან. ქალს ეპატიება, სათუთია, მაგრამ შენ ვაჟკაცი ჩანხარ. მარტო დავრჩი. ძალიან გამიჭირდება აქაურობის დაცვა.

გოგო - შემთხვევით იმ ნანგრევის ხომ არა, წეღან რომ უნდა დამეკოცნა? (ბიჭს გადახედავს).

ბიჭი - ხო, მაგრამ ვერ გაიძულე და...

კაცი - ეს ნანგრევი არ არის, საქართველოა.

გოგო - საქართველოში რომ ვართ ვიცით, მაგრამ ამ ადგილს რა ქვია?

კაცი - ჩემთვის არ აქვს მნიშვნელობა. მე გუშაგი ვარ.

გოგო - უშანგი? რა უცნაურ სახელებს ვიგებ დღეს.

ბიჭი - უშანგი კი არა, გუშაგი, ქალო.

გოგო - ქალო? ესღა მაკლდა. სიტყვები შეარჩიე! შენი ცოლი კი არ ვარ.

ბიჭი - კიდევ კარგი.

გოგო - რა? არასოდეს ცოლად არ გამოგყვები, ძალიანაც რომ გინდოდეს.

კაცი - არასოდეს არ თქვა არასოდეს. ხვალ შეიძლება გახდე კიდეც. ვინ იცის?

ბიჭი- ასეთი ქალი ოჯახში შეიშვება?

გოგო - მაინც როგორი?

ბიჭი - მსახიობი, პოეტი. მძიმე ასატანია.

გოგო - მე ვარ მძიმე? რამდენი მყოლია და შენნაირი ცხოვრებაში არ შემხვედრია.

კაცი - გეყოფათ! ბიჭებს გამიღვიძებთ.

გოგო - იქ კიდევ ვინმეა? (შენობისკენ გაიხედავს).

კაცი - ხო, ამიტომ ცოტა ჩუმად.

გოგო - აბა, რატომ ყვიროდით?

კაცი - მე? როდის?

გოგო - სანამ გამოხვიდოდით. ასე არ იყო? (ბიჭს).

ბიჭი - შენ ვინმეს ყვირილი გიკვირს?

გოგო - არანაირად.

ბიჭი - აბა რა გინდა?

გოგო - რატომ არ ეღვიძებათ ხმაურზე?

კაცი - ძალიან ახალგაზრდები არიან. გადამეღალნენ.

გოგო - მე გამეღვიძებოდა.

ბიჭი - მორჩები თუ არა? (მკაცრად).

გოგო - რა ვთქვი ასეთი? ყველაფერზე შენიშვნას მაძლევ.

ბიჭი - თავიდან იწყებ?

გოგო - არა, მივდივარ.

კაცი - უკვე მიდიხართ? ნება თქვენია. წავალ, დაჭრილებს მივხედავ. (გაემართება შენობისკენ. უცბად ჩერდება და გამოიხედავს). პირდაპირ იარეთ. მოკლე გზაა. (შედის შენობაში).

ბიჭი - გაიგონე რა თქვა?

გოგო - კი, პირდაპირ იარეთო. წავედით.

ბიჭი - წარმოუდგენელია. (რელსზე დაეშვება).

გოგო - ვაიმე, დაჯდა, დავიღუპე. ახლა ამას რა ააყენებს?!

ბიჭი - დაჭრილებიო, გესმის შენ?

გოგო - მერე რა?

ბიჭი - როგორ თუ რა?

გოგო - მე არ დავრჩები.

ბიჭი - დარჩები! უნდა დავეხმაროთ.

გოგო - შარში გინდა გაეხვიო?

ბიჭი - ვერ მივატოვებთ, გამორიცხულია.

გოგო - გამაგებინე რა შენი საქმეა? რას ეტენები?

ბიჭი - არ ვეტენები.

გოგო - ეტენები. (შენობიდან გამოდის კაცი).

კაცი - ასეც ვიცოდი, რომ დარჩებოდით. ეჭვიც არ მეპარებოდა. გენაცვალეთ თქვენ.(გახარებული გამოემართება).

ბიჭი - გადაიფიქრა. (ხელს გადახვევს გოგოს).

გოგო - ხელი!

ბიჭი - აი, ასეთი მკაცრია ზოგჯერ.(ხელს ჩამოიღებს).

კაცი - ძალიან გამიმართლა. ძლიერი ქალები გვჭირდება წინა ხაზზე, ძლიერი.

გოგო - აბა ხაზები?

ბიჭი - ჩუმად მაინც მკითხე ხოლმე, როცა რაღაცას ვერ იგებ.

კაცი - ახლავე აგიხსნით ყველაფერს. ცოტა რთული ტაქტიკა კია, მაგრამ არაუშავს.

გოგო - არაფრის მოსმენას არ ვაპირებ.

კაცი - მართალი ხარ. ჯერჯერობით არ გვჭირდები, მაგრამ მზად იყავი.

ბიჭი - ეგ ფაქტიურად სულ მზადაა. არ სჭირდება შეხსენება.

კაცი - თქვენი დიდი იმედი მაქვს. ძალიან მძიმე მდგომარეობაში აღმოვჩნდი. ყველამ მიმატოვა.

ბიჭი - ეტყობა, ვერ გაქაჩეს, არა უშავს. ჩვენ ხომ აქ ვართ.

გოგო - ჩვენ - არა, შენ. მე აქ არა ვარ...

ბიჭი - რა ვიცი, მაინც გხედავთ და...

კაცი - ქალს ყოველთვის და ყველგან უნდა ვხედავდეთ... ყვავილები არიან.

გოგო - ახლა გავხდი ყვავილი, როცა დაგჭირდით?

ბიჭი - რაც ბევრს აღარ ლაპარაკობ, უფრო გალამაზდი.

გოგო - ვერ გიტან, დანახვა არ მინდა შენი.

კაცი - არ გეწყინოს. (ბიჭს). ომში ადამიანი ყოველთვის ემოციურია, განსაკუთრებით ქალი.

გოგო - სად არის ემოციური?

კაცი - ომში, რომელიც დაიწყო და გრძელდება. წავედით (შენობისკენ გაემართება). ჩემი ბიჭები მინდა გაგაცნოთ. გაიღვიძებდნენ უკვე.

გოგო - არსადაც არ წამოვალ.

ბიჭი - რა დაგემართა? წამოდი.

გოგო - არა.(ბიჭი თავს გადააქნევს უკმაყოფილოდ, გაემართება შენობისკენ).

კაცი - არა უშავს, დარჩეს. აქაურობას მიხედავს. (შედიან შენობაში).

გოგო - მეტი საქმე არ მაქვს. (მიაძახებს. ჯდება რელსზე ზურგით შენობისკენ, სახით მაყურებლისკენ). რას ბოდავენ? ვერაფერი ვერ გავიგე. ეს ვის გადავეყარე? რა დავაშავე ასეთი? ყველაფერი იმ დამპალი იაგოს ბრალია, როგორ დამთარსა. ის მაინც ვიცოდე, სად ვარ. (შენობიდან გამოდის ბიჭი, მიუახლოვდება გოგოს).

ბიჭი - რას შვრები? ხომ არ მოიწყინე?

გოგო - არა. შენ?

ბიჭი - არც მე.(ჯდება გოგოს გვერდით).

გოგო - იქ რა ხდება? რა ამბებია?

ბიჭი - არაფერი ისეთი, მშვიდობაა.

გოგო - აბა, რა სახე გაქვს?!

ბიჭი - ძალიან სიმპათიური, როგორც ყოველთვის.

გოგო - გაიცანი ის ტიპები?

ბიჭი - ვერა.

გოგო - რატომ?

ბიჭი - მარტოა და იმიტომ.

გოგო - მარტო?

ბიჭი - ხო, საერთოდ არავინ არ არის.

გოგო - მართლა?

ბიჭი - ცარიელია იქაურობა.

გოგო - რას ამბობ?(შენობიდან გამოდის კაცი, მხრებზე მოსხმული აქვს დაგლეჯილი ფარაჯა, გამოემართება ამათკენ).

კაცი - როგორი ბიჭები მყავს? (ჯდება რელსზე, გოგო შუაშია).

ბიჭი - ძალიან მაგარი.

კაცი - ნამდვილი ვაჟკაცები არიან. თქვენც კარგები ხართ ძალიან. მშვიდად მივდივარ.

გოგო- მიდიხართ? სად?

კაცი - ბიჭები უნდა მოვძებნო.

ბიჭი - ვინ ბიჭები?

კაცი - ჩემი ჯარისკაცები.

ბიჭი - აბა, ესენი ვინ არიან?

კაცი - სხვები. გუშინ აქ ბრძოლაში მძიმედ დაიჭრნენ და ვუვლი. ჩემს ბიჭებზე მითხრეს დაიღუპნენო, მაგრამ არ მჯერა. უბრალოდ გზა აებნათ. ძალიან ახალგაზრდები არიან, გამოუცდელები.

ბიჭი - მერე ახლა სად უნდა ეძებოთ?

კაცი - სადაც ბევრი წყალია.

გოგო - აქ სადმე მდინარეა?

კაცი - არა, ზღვაა.

ბიჭი - რომელი ზღვა?

კაცი - შავი, მაგრამ რატომ შავი? როცა ლურჯია, თუმცა მერე გაწითლდა სისხლისგან.

ბიჭი - ზღვა აქედან ძალიან შორსაა, ვაითუ გზაში აცდეთ ერთმანეთს.

გოგო - ძალიან გთხოვთ, არ წახვიდეთ. როგორ უნდა იაროთ?

კაცი - ნუ გეშინიათ. მაინც ვიპოვნი. ჩემს თავს ვერასოდეს ვერ ვაპატიებ, მაშინ რომ არ გავყევი და მარტო გავუშვი. ნეტავი მე წავსულიყავი და ისინი დამეტოვებინა, ახლა ხომ აქ მეყოლებოდნენ. ჩემი ბრალია ყველაფერი, ამიტომ უნდა ვიპოვნო. მათ დედებს სიტყვა მივეცი. ნამდვილად ვიცი, რომ მალე ვიპოვნი. თქვენც ხომ გჯერათ?

გოგო - რა თქმა უნდა.

კაცი - მერე ეგრევე დავბრუნდები და იმათაც გაგაცნობთ. ოქრო ბიჭები არიან. დაჭრილების მოვლა ხომ იცით?

გოგო - გამოცდილი ექთანი ვარ.

ბიჭი - მეც ყველაფერში ვერკვევი.

კაცი - ამ ბიჭების სიცოცხლე თქვენს ხელშია. ჩემს დაბრუნებამდე უნდა მიმიხედოთ, განსაკუთრებით პატარას. დღეს შეუსრულდა 17 წელი. რომ გენახათ, როგორ იბრძოდნენ. ვენაცვალე მაგათ.

გოგო - არ ინერვიულოთ, ყველაფერს გავაკეთებთ. ერთი წუთითაც არ დავტოვებთ.

კაცი - ნახევარ საათში ჭრილობები გადაუხვიეთ და პატარას წამალი დაალევინეთ.

გოგო - აუცილებლად.

კაცი - მთავარია არ გაცივდნენ.

ბიჭი - თქვენს დაბრუნებამდე ფეხზე დავაყენებთ სუყველას.

კაცი - ეჭვიც არ მეპარება. აბა, თქვენ იცით. დამშვიდობება არ მიყვარს, არაფერი არ მითხრათ. წავედი.( დგება, გაისწორებს ფარაჯას და ნელა გაუყვება გზას რელსებს შუა).

გოგო - რა საშინელებაა.

ბიჭი - სამწუხაროდ, ვერ შევაჩერეთ ვერაფრით.

გოგო - ნეტავი საით წავიდა?

ბიჭი - ვინ იცის. წამოდი, გაგაცილებ.

გოგო - შენც ხომ მოდიხარ?

ბიჭი - არა, მე აქაურობა ჩამაბარეს, დაჭრილებს უნდა მივხედო.

გოგო - რა სისულელეა, კარგი რაა.

ბიჭი - შევპირდით. დაგავიწყდა?

გოგო - გული მწყდება, რომ რჩები, თუმცა ეგებ შევხვდეთ კიდეც ოდესმე.

ბიჭი- მაგარი იქნება.

გოგო - მე კაცებს სახელს არასოდეს არ ვეკითხები, მაინც სულ იტყუებიან. არც შენ არ გკითხავ.

ბიჭი - ისე, იაგოზე უკეთესი სახელი კი მქვია. ჩემზე ნაწყენი ხომ არ ხარ, ლექსი რომ არ მოვისმინე ბოლომდე?

გოგო - მაინც არ მახსოვდა.

ბიჭი - არ უნდა წერო გრძელი ლექსები.

გოგო - საშინელებაა…

ბიჭი - გეთანხმები, ძნელი დასამახსოვრებელია.

გოგო - არა, სხვა რაღაცას გეუბნები: საშინელებაა, როცა ყველაფერი კარგი გავიწყდება და მარტო ცუდი გახსოვს. გამოგიცდია?

ბიჭი - კი, როგორ არა.

გოგო - ამ ბოლო დროს რაღაც სულ ასე ვარ და იცი რა მინდება?

ბიჭი - (ღრმად ამოიოხრებს). ვიცი, გათხოვება.

გოგო - რა? მორჩა! (წამოხტება). ამის ატანა აღარ შემიძლია. მარტო წავალ. (ნერვიულად გადაიკიდებს ჩანთას). არ მჭირდება შენი გაცილება. (შეტრიალდება და გაუყვება გზას ლიანდაგზე რელსებს შორის).

ბიჭი - ანა, ანა, პარიკი რატომ არ მესროლე? ( გოგო ჩერდება, მოიხსნის პარიკს და ჯიქურ გამოემართება ბიჭისკენ, თავზე დაადგება).

გოგო - როგორ მიხვდი, რომ ანა მქვია?

ბიჭი - კარენინას ბოლო გელის.

გოგო - ვისი?

ბიჭი - არავისი. მატარებელი გიახლოვდება, გადმოდი.

გოგო - მიახლოება... მოახლოება..დაახლოება.

ბიჭი - რა დროს ლექსებია? მატარებელი გიახლოვდება-მეთქი. არ გესმის?

გოგო - გამიშვი ხელი! (ცდილობს ხელი გააშვებინოს).

ბიჭი - მატარებელი მოდის, შენი დედაც... (გინებას მოახლოებული მატარებლის სიგნალი ახშობს. ბიჭი გოგოს გადააკოტრიალებს. მატარებელი ხმაურით ჩაივლის. ბიჭი გოგოზეა მოქცეული. გოგოს ერთ ხელში ჩანთა უჭირავს, მეორეში-პარიკი).

გოგო - შენმა მატარებელმა გვერდზე გადაუხვია, კასკადიორო.

ბიჭი - სხვა პროფესია მაქვს. მთელი ცხოვრება ვიღებ.

გოგო - დარტყმებს.

ბიჭი - ცხვირზე მეტყობა?

გოგო - იქნებ ინებო და გადაბრძანდე.

ბიჭი - რა თქმა უნდა. (დგება). რამე ხომ არ იტკინე? (ცდილობს მიეხმაროს წამოდგომაში. გოგო ხელს გამოგლეჯს).

გოგო - სისხლი მომდის ხელიდან, ვერ ხედავ?

ბიჭი - მოიცა, ერთი წუთი. (დაფაცურდება. ამოიღებს სიგარეტის ღერს და თუთუნს იყრის ხელი გულზე).

გოგო - რას შვრები? ბოლდები?

ბიჭი - მე კი არა, შენ უნდა დაგაბოლო ისე, ათასი წელი ვერ ადგე. აი, ამ ლიანდაგზე ვეღარ იბოდიალო. იდიოტური აზრებიც გაგიქრება ამ ... (შეათვალიერებს გოგოს).ისე, ლამაზი ფორმის თავი გაქვს.

გოგო - შეეშვი ჩემს თავს.(ბიჭი რელსზე ჩამოჯდება).

ბიჭი - მოდი, მოდი, თუთუნი დაგაყარო. მანახე ხელი. (გოგო ხელს გააწევინებს).

გოგო - იცი, რას მივხვდი? თევზი ვარ.

ბიჭი - მე ვერ დამაბრალებ. არ დამიბოლებიხარ.

გოგო - ასეა. წყლიდან ამოყრილი, პირდაღებული თევზები ვართ.(პირს თევზივით ამოძრავებს).

ბიჭი - აუ, ეს რა მაგარი რაღაც მასწავლე.(ბაძავს გოგოს, რომელიც პირზე ხელს ააფარებს).

გოგო - მე ვიცი, სადაც არის წყალი. (წამოდგება).

ბიჭი - აქ, სადღაც ტუალეტი კია, მაგრამ მეეჭვება წყალი მოდიოდეს. თუ გინდა, აჭარაში წადი. აბა აფხაზეთი დავკარგეთ და...

გოგო - შენი ღადაობა სულ ფეხებზე მკიდია.

ბიჭი - ისე, ფეხებსაც არა უშავს.

გოგო - მაინც ვიპოვნი.(საქმიანად იხურავს პარიკს).

ბიჭი - რას?

გოგო - გზას. (მიდის. გადადგამს რამოდენიმე ნაბიჯს და შემოტრიალდება, მარცვლავს). არ ა მე კი დო, არ გა მო მე კი დო. გასაგებია?(ბიჭი თავს დაუქნევს. გოგო მიდის).

ბიჭი - ვინ აღარ შემხვედრია ამ გზაზე: მაწანწალები, მრუში ალები, უცხო ქალები... ფუ, შენი მეც რითმებით ავლაპარაკდი. (გოგო ბრუნდება კოჭლობით ცალი ფეხსაცმლით ხელში).რაო? ყველა გზა რომში მიდის?

გოგო - ქუსლი მომტყდა, სხვათა შორის შენი წყალობით. ასე კოჭლობით როგორ ვიარო? ბარემ მეორესაც მოატეხე. (შენობის უკანა მხრიდან ისმის კაცის ხმა).

კაცი - მომეხმარეთ ვინმე!

გოგო - ვაიმე, ვინ არის?

ბიჭი - მოიცა.(წამოხტება და გაემართება შენობისკენ, რომლის უკანა მხრიდან შემოლასლასდება კაცი, ხელებზე გადაფენილი აქვს ჯარისკაცის სამხედრო ფარაჯა, თითქოს ადამიანი შემოყავდეს).

კაცი - მომეხმარე ჩქარა! დავაწვინოთ, ფრთხილად! (ბიჭი და კაცი ნელა დებენ მიწაზე ფარაჯას. გოგოც მიუახლოვდება კოჭლობით. ცალ ფეხზე აცვია ფეხსაცმელი და მეორე ისევ ხელში უჭირავს).

გოგო - რა ხდება?

კაცი - არაფერი. დასუსტებულია. ბევრი ვიარეთ. გზაში ცუდად გამიხდა. იყოს აქ, სუფთა ჰაერი მოუხდება. მეც დავისვენებ ცოტას. (გამოლასლასდება რელსებისკენ, გოგოც მოსდევს კოჭლობით. კაცი ძლივს ჩამოჯდება რელსზე).

გოგო - ცუდად ხომ არ ხართ?

კაცი - არა, ასე კარგად დიდი ხანია არ ვყოფილვარ. ყველა ვიპოვნე. ეს ობოლია და წამოვიყვანე. აქ მეყოლება ჩემთან.

ბიჭი - ყველა იპოვნეთ? რა მაგარია.

გოგო - მეც მიხარია ძალიან.

კაცი - თქვენ შემოგევლეთ ორივეს, რომ არ მიმიტოვეთ ბიჭები. როგორ არიან?

ბიჭი - ძალიან მაგრად. სულ თქვენ გახსენებდნენ.

გოგო - ყველაფერი ისე გავაკეთეთ, როგორც გვითხარით.

კაცი - ალბათ როგორ დაიღალეთ.

გოგო - რას ამბობთ? სულაც არა.

კაცი - საოცარი დღეა. ასეთი დაღლილი რომ არ ვიყო, დილამდე ვისაუბრებდით, მაგრამ ცოტა ხანი უნდა მივწვე. ჩემს ბიჭებთანაც ბევრი მაქვს სასაუბრო. (დგება. გაემართება ფარაჯისკენ).

ბიჭი - ხომ არ მოგეხმაროთ?

კაცი - არა, დღეიდან მე მინდა ვიყო შენს გვერდით, თუ ოდესმე დაგჭირდები.(ფრთხილად გადაიფენს ფარაჯას ხელებზე და შედის შენობაში).

გოგო - რა ცოდოა არა?

ბიჭი - ეეჰ, ოქროს თევზი მაინც იყო...

გოგო - რა თქვი?(ჯიქურ დაუდგება წინ).

ბიჭი - სურვილებს აგვისრულებდი ყველას.

გოგო - სისულელე გავაკეთე, რომ დავბრუნდი. (ამოიცმევს ფეხსაცმელს). შენისთანა მოცლილი მილიონი შემხვდებოდა გზაზე.

ბიჭი - შენ არ მითხარი თევზი ვარო. რატომ ბრაზდები?

გოგო - იმიტომ, რომ ვეღარ ვუძლებ შენნაირებს. ყველგან ხართ: ქუჩაში, აღმართში, დაღმართში. დავიღალე.

ბიჭი - მოდი, დაჯექი, დაისვენე.

გოგო - თავი გამანებე! ნერვებს ნუ მიშლი!

ბიჭი - მოკლედ, როგორც ვხედავ, ყველაფერი ჩემი ბრალი ყოფილა: შენი ლიანდაგზე ბოდიალი, მოტეხილი ქუსლი, მათხოვრული პენსიები, უმუშევრობა...

გოგო - მორჩები თუ არა?

ბიჭი - ახლავე.(პერანგის ღილებს გამომწვევად, ნელ-ნელა იხსნის).

გოგო - რას შვრები?

ბიჭი - სხვანაირად მინდა გამოვიყურებოდე. სექსუალურად. ნუ გეშინია, ქალიშვილებთან ბოლომდე არ ვიხდი.

გოგო - მართლა?(მოხერხებულად ჩამოჯდება რელსზე). ისე, საინტერესოა, რა მოიფიქრე.(ბიჭი იხდის პერანგს, წელს ზემოთ შიშველი რჩება).

ბიჭი- გაიგებ, ოღონდ ჯერ პოზა უნდა შევარჩიო.(ლიანდაგზე წამოწვება). არ მომწონს.(წამოდგება) მოიცა,(ცალ მუხლზე ჩაიჩოქებს თავჩაღუნული). რაღაც ძალიან მორჩილი პოზაა.(დგება).

გოგო - პოზაც კი ვერ შეგირჩევია.(ირონიულად). ხომ არ მოგეხმარო?

ბიჭი - არა, მოვიფიქრე. აი, ასე დავდგები. (ფეხებს განზე დგამს, ხელებს გაშლის). როგორია?

გოგო - გადასარევია. მატარებელი მოდის.

ბიჭი- რაც მთავარია, პოზა შევარჩიე. მაგრად ჩავეხუტები მკერდში. (დგას ხელ-ფეხგაშლილი).

გოგო - გიახლოვდება, გადმოდი.

ბიჭი - გთხოვთ, ბავშვებმა, ყოფილმა ქალწულებმა, სუსტი ნერვების პატრონებმა, მელანქოლიურებმა და სენტიმენტალურებმა დემონსტრაციულად დატოვოთ დარბაზი.

გოგო - მატარებელი ახლოვდება. გეყოფა მატრაბაზობა! გეყოფა! (ყვირის).

ბიჭი - თვალები დახუჭე!

გოგო - დეგენერატო! (ხელს კრავს. ბიჭი რელსს იქით გადავარდება. მატარებელი ხმაურით ჩაივლის).არანორმალურო, გარეკილო, იდიოტო.(ბიჭი წამოდგება, გადმოვა რელსზე გოგოს მხარეს).

ბიჭი - რა დატაკება გცოდნია?! ხელები ამიწევია...

გოგო - მატარებელმა არ გადაუხვია...არ გადაუხვია მატარებელმა...არა...არ გადაუხვია.

ბიჭი - კარგი, ხო, ხო ,ხო...ცოცხალი ვარ. რას ჩაიხვიე?

გოგო - გამანებე თავი!(ისტერიულად. გოგო რელსზე ჩამოჯდება სახით მაყურებლისკენ. ბიჭიც დააპირებს ჩამოჯდომას).არ დაჯდე ჩემს გვერდით!

ბიჭი - შემირიგდი და მაგარ რითმებს გეტყვი.(ჯდება გოგოს გვერდით ზურგით მაყურებლისკენ).

გოგო - აქ არ დაჯდე!

ბიჭი - რა გინდა? ჩემს სიფათს ხომ ვერ ხედავ. ისე რა მლანძღე და გადამიარე?!

გოგო - უარესის ღირსი ხარ. გამაგებინე, რატომ იკლავდი თავს 5 წუთის წინ?

ბიჭი - ჯერ არ გასულა 5 წუთი.

გოგო - წადი რა, ადამიანი არა ხარ?

ბიჭი - ვარ, სამწუხაროდ.

გოგო - შემეშვი! მარტო მინდა ყოფნა.

ბიჭი - მაშინ იმ კაცთან ერთად წავუძინებ.

გოგო - ძილი ნებისა.

ბიჭი - არ გამოვა. ძილში ისე ვყვირი...შენ?

გოგო - უძილობა მჭირს.

ბიჭი - მაგიტომ ლაპარაკობ რითმებით?

გოგო - ხო, როგორ მიხვდი?

ბიჭი - მეც გადმომედო, ნახე: ბელი-მატარებელი, ონი-ვაგონი, გზა-რკინიგზა, რკინა-მინა.

გოგო - ძალიან დამღალე.

ბიჭი - შენსავით ვერ ვქაჩავ, რას ვიზამთ.

გოგო - მიდიხარ თუ არა?

ბიჭი - ტვინი გაგიბურღე, თავი მოგაბეზრე, ხელი გატკინე...არ გეწყინოს რა...

გოგო - ნახე, რა უცნაური მატარებელია.

ბიჭი - ხო, (პაუზა). წავედი.(დგება).

გოგო - მადლობა ღმერთს.

ბიჭი - გავიქეცი, თორემ გამასწრებს.

გოგო - მოიცა, რას აპირებ?

ბიჭი - მიხარია, რომ გაგიცანი.(მატარებლის ხმა ძლიერდება).

გოგო - სად გარბიხარ შიშველი?(დასწვდება ბიჭის პერანგს).

ბიჭი - თუ დავბრუნდი, ბევრს ვიცინებთ ყველაფერზე. გაიგე?(გარბის. გოგო დააგდებს პერანგს, იხდის ფეხსაცმელს და ფეხშიშველი გამოეკიდება).

გოგო - რა გქვია? ის მაინც მითხარი, რა გქვია?

(სცენა ბნელდება მიმავალი მატარებლის ხმასთან ერთად. განათებული რჩება მხოლოდ ბიჭის პერანგი და იქვე დაყრილი გოგოს ფეხსაცმელი).

მოქმედი გმირნი:

ახალგაზრდა მეძავი

ახალგაზრდა ბიჭი

მამაკაცი

ლელა არაბული

2012 წლის 12 თებერვალი